khistorydata/jeongjo-sjw-relations huggingface dataset:
정조 9년
大司諫申思運疏曰。伏以。三陽泰來。百祿鼎新。壇壝之祈年利成。宸誠丕彰。廟宮之展謁祗行。聖孝克伸。臣民攢頌。中外惟均。伏況我世子邸下。籌添寶齡。衣長若干。岐嶷之姿夙成。溫文之譽彌彰。伏惟我殿下嘉悅之心。曷有其已。竊不勝區區懽抃之至。仍伏念。臣自來病懶。兼以衰朽。二紀野處。百慮灰冷。榮塗之念。不到於夢寐。歌詠之忱。只激於畎畝。迺者諫長新命。又下於病伏之中。恩旨馹召。繼承於寂寞之濱。光生蓬蓽。榮動州閭。臣於是。惝怳感激。莫省所措。顧臣之冒玷見職。亦旣屢矣。每奉華誥。旣慙不稱之實。遙望象魏。自速積逋之辜。到今年益深而病益痼。强策冒膺。尤無望矣。當此極賊未誅。大論方張之時。乃以如臣陋劣。曾不能出一言論一事者。苟然充數。不少難愼。得非有傷於朝家量授之義哉。此臣所以寧伏孤負之誅。不敢爲承當之計者。誠亦窮且慽矣。然臣亦人耳。憂愛之忱。得於秉彝。義分之重。未敢偃處。扶曳病軀。遂卽登途。纔行一日。未及半程。風眩痰喘諸症。挾感越添。卽地昏倒。不省四到。雖欲轉進。其勢末由。玆不得不縣道陳章。敢申疾痛之呼。冀被體諒之恩。伏乞聖慈。俯垂矜憐。亟命鐫削臣職名。兼治臣逋慢之罪。以肅朝綱。以安私分。不勝大願。臣於乞免之章。寧容他說贅及。而沐浴之討。義在同聲。憂憤之忱。理難終默。略效附陳。以冀澄省焉。嗚呼。生道殺人。帝王之至仁。辟以止辟。國家之盛德。夫以虞舜之聖焉。而不貸四凶之誅。漢法之寬焉。而每施不道之律者。誠以殄滅之典行。而無辜知畏。懲癉之擧嚴。而舊汚維新。何殿下。不念此箇道理。反使天憲不明。凶孽潛滋。乃至近日。種下之種。節上之節漸生。豺豕益肆。梟獍相仍。則世道民彝之憂。至此而極矣。噫。彼鄭妻之千妖萬惡。實爲獜謙之窩窟也。私不勝公。十年貸應施之律。而出置近畿。轉輾爲傅輕之歸。龜柱之三案四罪。亦爲量𨩌之根柢也。恩反掩義。一味屈常刑之嚴。而量移善地。畢竟爲末減之擧。論以刑政。寧有是哉。夫鄭妻。一女人也。尙亦有鄕曲小醜之揆明之衡輩。視作淵藪。顯肆陰謀。則如龜柱之至凶極憯。式繁其黨者。安知不醞釀禍機。闖逞凶圖。爲方來罔測之變。有浮於鄭妻也哉。思之及此。良亦驚懍。因此而義理漸至湮塞。亂逆靡所懲畏。國榮之逆節。又復滔天。德相之陰圖。次第畢露。沮遏之計。嘗試之言。眞是莽操之後身。懿溫之影子。論其情節。已不容於擢髮之誅。究厥腹肚。孰無激於寢皮之憤。況且純彬之藉賣其姪。煥億之慫慂其叔。賭利釀禍。恣行胸臆者。卽是兩賊之斷案。而或致臥席之斃。或免肆市之戮。此誠討逆以來。所未聞所未睹者。而蔓蔓難圖。涓涓未制。以至於湖醜猖獗於前。海孽跳踉於後。又轉而爲澤白罵日之凶。仁京射天之謀。千奇百怪。互換迭出。苟究其由。莫非懲討之不嚴故也。嘻噫。痛矣。夏賊之變。豈忍說哉。雖以雲海之惡。難喩其萬一。比之顯元之凶。不啻爲十百。此實往古之所未有。來後之所必無也。自有此賊以來。天經地紀。斁塞無餘。君綱臣分。滅絶已盡。凡今橫目圓臚而立殿下之庭者。彝衷所同。公憤所激。莫不欲手磔口臠。而臣於鞫囚之日。適忝侍衛之末。目見其頑慝之狀。耳聞其凶憯之言。至今追思。心膽顫裂。竊恨其跽斬之典遽加。黨與之誅莫施矣。何幸逆種殄滅之律。援例準請。庶可以少洩神人之憤。而兪音乍下。又不忍只施其妻應坐之典。尙寢英恭竝戮之擧。而加一等之斗恒。姑貸常刑。年未滿之子女。猶遺惡種。今欲治萬古所無之逆。而末梢勘誅。不過尋常隨坐而止。失刑如此。尙何望明彝倫而戢亂逆乎。伏願聖上。穆然深思。廓揮乾斷。鄭妻龜柱之夬正典刑。德相國榮之亟施孥籍。竝允三司之請。而夏賊之弟姪子女。亦令置辟。毋更留難焉。噫。國是靡定。人心日陷。甚至於李魯春輩。接踵而出矣。惟其連腸換面。異條共貫。鬼蜮閃條。羸豕躑躅。或翻身而乞活。或背國而護黨。窩贓莫掩。手脚盡露。朝著不靖之歎。世道無窮之憂。容有極哉。臺閣設鞫之請。皆出共公之論。而殿下過加包容。尙此靳持。臣竊不勝憂悶而抑鬱也。臣雖無似。官以諫名。所當進伏文陛之下。仰陳合辭之討。而不幸中路病淹。轉動無路。旅館孤燭。耿結不寐。稍拾神精。敢此論列。文理之不能接續。辭意之頗涉陳腐。尤切私心悚恧而已。答曰。省疏具悉。所陳已諭諸批矣。
정조 9년
永禧殿酌獻禮親行祭報府。贊禮禮曹判書鄭昌順。典祀官奉常正李家煥。殿司令申史源。執禮校理李敬一。第一室執尊副司果尹㬦。大祝吏曹佐郞趙濟魯。第二室執尊副司果李祖源。大祝修撰申耆。第三室執尊副司果姜。大祝副司果李翼晉。第四室執尊校理李延伋。大祝待敎李崑秀。第五室執尊司僕正姜忱。大祝原任待敎尹行任。盥洗位兵曹正郞鄭觀輝。禮曹正郞李敬行。爵洗位兵曹佐郞李敬裕。禮曹佐郞柳畊。贊者引儀吳學儉崔慶鎭。謁者引儀慶明運。兼引儀南松耉。贊引假引儀高景漢李嗣萬。祭監監察朴宗默宋厚淵。
정조 9년
乙巳二月初四日辰時。上詣永禧殿。擧動入侍時。行都承旨洪秀輔。行左承旨沈有鎭。右承旨柳誼。左副承旨安聖彬。右副承旨李祖承。同副承旨李謙彬。假注書金孝建。記注官金健修。記事官金鳳顯。檢校直提學徐有防。二直提學朴祐源。檢校直閣徐龍輔鄭東俊。待敎李崑秀。檢校待敎尹行任。以次先詣於貳極門外。鼓三嚴。通禮啓請外辦。上具遠遊冠絳紗袍。乘輿從貳極門以出。諸臣俱以朝服侍立。內局都提調徐命善。提調徐有隣進前曰。伏聞夜間。有問安之節矣。朝來諸節。更復若何。上曰。似有微感之氣。今則少愈矣。命善曰。朝有霧氣。垂轎帳。若何。上曰。唯。至乘輦所。通禮啓請進發。侍臣上馬。駕動至永禧殿大門外。上降輦乘輿。從西門以入。至降輿所。降輿以入齋殿。仍行親押。時至。改具冕服以出。承史皆以祭服侍立。左右通禮前導。詣殿位西向立。啓請鞠躬四拜興平身。上展拜如儀。仍詣第一室奉審。次詣各室奉審訖。復詣第一室第二室奉審屛風。命禮曹判書鄭昌順展𨋀。差備申耆。殿司呂駿永。入就殿內。奉出舊本。親自俯伏奉審訖。命之行祀。上親監第一室陳設。命秀輔聖彬有防祖承分監各室陳設。仍行酌獻禮。上詣盥洗位。聖彬奉水。祖承承水。誼奉巾。上盥洗如儀。入就第一室。祖承奉香。謙彬奉爐。上。三上香。執爵獻爵如儀。少退俯伏。祝進讀祝文訖。仍詣各室。行禮如上儀。仍命承史閣臣大祝。就各室撤排。仍詣瘞燎位。命大祝。置祝幣于。還入齋殿。命書傳敎曰。本殿守僕等。依例施賞。通禮啓請外辦。上改具遠遊冠絳紗袍。乘輿以出。至乘輦所。乘輦還宮。至弘化門外。命宣傳官解嚴。從弘化門至貳極門還內。諸臣以次退出。
정조 9년
乙巳二月初四日午時。上御重熙堂。右副承旨入侍時。右副承旨李祖承。記事官朴能源李崑秀尹行任。以次進伏訖。上曰。兼春秋入侍。金健修進伏。上曰。胎室加封時。告由祭祭文。改撰以入。可也。健修承命出傳。上曰。先朝陵幸年條錄入。可也。賤臣承命錄入。上曰。戊午癸亥兩年八月日記入之。健修捧入。上命書禮曹草記批旨。又命書傳敎曰。左承旨聞有實𧏮。勢難供劇云。許遞。前望單子入之。入之。洪文泳落點。命書榻敎曰。新除授承旨牌招察任。上命宣傳官李儒敬。往康泰兩陵。看審道路以來。儒敬承命出。上命書傳敎曰。本事今旣出場。到今別無可引之端。政命已至經宿。吏曹堂上竝更牌招開政。違牌傳旨。勿爲捧入。命書經筵官金履安。大司諫申思運疏批訖。命退。諸臣以次退出。
정조 9년
乙巳二月初四日初更。上御重熙堂。承旨入侍時。右副承旨李祖承。假注書金孝建。記事官李崑秀尹行任。以次進伏訖。上命書傳敎曰。昨日問啓批旨。俄者口招判付。予意略已提諭。而近日朝象。果何如。世道果何如。雖使聚會精神。同寅共做。尙患收拾沒策。抖擻難期。而近所謂曺允大者。突出於暗地。一政再政。與判堂較絜。認作能事。允大亦骳骫流俗中人也。寧有無於人之强腸。肯欲與人作隻乎。槪其意。要把隄防二字。以爲迎合之資。向所謂上下不孚云者此也。不然則渠供中。豈有先正後孫。固宜擬望之言乎。言與跡之異同。姑舍是。只將供語觀者。其可曰允大景仰先正。不下於擬望之判堂乎。以予尊慕先正之心。旣聞其家人之無累者見枳。烏可不極力拯捄。況以振滯疏通。爲目下急先之務。允大於此。未免背棄。由前由後。宜加嚴勘。吏曹正郞曺允大。亟施削職之典。命出。承史以次退出。
정조 9년
行都承旨洪秀輔坐直。行左承旨李文源坐直。右承旨柳誼坐。左副承旨李祖承坐。右副承旨趙尙鎭坐。同副承旨李謙彬坐。注書朴能源病一員未差。假注書洪義浩仕朴蓍壽仕直。事變假注書李宗烈仕。
정조 9년
洪秀輔啓曰。卽者司書李書九。以其親病。陳疏經出。原疏以齋日。纔已退却矣。所當直捧禁推傳旨。而此與無端經出有異。推考警責。何如。傳曰。允。
정조 9년
承旨前望單子入之。趙尙鎭落點。
정조 9년
李謙彬啓曰。政命經宿。飭敎截嚴。而吏曹判書李命植。謂有情勢。懸牌闕外。參判李敬養。參議趙鼎鎭。亦爲懸牌。屢度催促。俱不膺命。事體所在。誠極未安。從重推考。何如。傳曰。允。郞官之勘以譴削之典者。豈必爲判堂雪恥乎。處分之本意。槪在於明示好惡。痛辨淑慝也。一則爲先正。二則爲先正。然則在判堂相較之事。不須更提。宜卽進身政席。書入初仕望筒。而今乃反是。其所引義。殆有甚於曺允大未勘罪之前。有召必違。出牌輒懸。事面觸處乖當。國體掃地無餘。惜乎重臣之愛護先正家之心。不及於自己較緊事乎。且聞入侍承宣言。命牌三面。俱在朝房經宿云。此亦罕聞之事。判書李命植從重推考。參判李敬養。參議趙鼎鎭。亦爲推考。仍爲前牌。各別催促。使卽開政。徽陵參奉望筒。卽爲書入。可也。
정조 9년
李文源啓曰。吏曹判書李命植。屢度催促。則謂以區區私義。已陳於辭疏。而適値齋日。無路登徹。情勢迫隘。直欲鑽地以入。只自惶蹙俟勘云。參判李敬養。參議趙鼎鎭。亦爲懸牌。俱不承膺。揆以事體。誠極未安。竝從重推考。何如。傳曰。三日懸牌。大關國體。到今更事督迫。反乖曲體之義。設或黽勉承膺。殊非禮使之方。然以今乏人之時。銓任之除遞頻數。亦所當念。一伸廉隅。自多已例。問備失太輕。一竝姑先遞差。
정조 9년
傳于李文源曰。戶房承旨入侍。
정조 9년
假注書金孝建改差。代以朴蓍壽爲假注書。
정조 9년
注書朴能源病。代以洪義浩爲假注書。
정조 9년
李祖承。以兵曹言啓曰。宣傳官李永秀。身病猝重。時月之內。勢難供職。呈狀乞遞。宿衛輪番之任。不宜久曠。今姑改差。何如。傳曰。允。口傳差出。
정조 9년
兵曹口傳政事。以李身敬爲宣傳官。
정조 9년
李祖承。以兵曹言啓曰。今二月初十日幸行時。各殿問安及各差備驛馬。不可不應把處。本曹驛馬及京畿驛馬補把之數。別單書入之意。敢啓。傳曰。昨雖司僕寺草記。已有下敎者。中官問安馬。當以司僕馬用之。承旨宮官問安馬。亦當自持。而今此別單。與傳敎有異。司僕草記未及見之乎。更爲磨鍊以入。畿驛馬。切勿多數徵來。可也。
정조 9년
李祖承。以兵曹言啓曰。今此幸行時。所把驛馬別單。依京擧動時例。更爲磨鍊書入之意。敢啓。傳曰。九疋原單子中。抹下畿驛馬。勿爲徵來。以此亦爲分付。京畿監司處。如是下敎之後。雖巡營下屬。如有一匹徵立。當廉探。以濫騎律論。亦以此意嚴飭。可也。
정조 9년
趙尙鎭。以兵曹言啓曰。在前陵幸時。挾輦軍四百名。餘軍二百名替代。而昨年春秋陵幸時。挾輦軍三百名。餘軍一百名替代矣。今番則以幾名磨鍊。而十里外斥候伏兵。當日還宮時。則連有置之之命。今番則何以爲之乎。敢稟。傳曰。今番則依昨年例。以三百名隨駕。一百名替代。十里外。斥候伏兵置之。可也。
정조 9년
趙尙鎭。以兵曹言啓曰。今此幸行時。隨駕馬步軍柴馬草。旣自各該營磨鍊。分給事。草記。蒙允矣。隨駕禁軍及龍虎營標下軍兵等。柴馬草。依他營例。磨鍊。分給之意。敢啓。傳曰。事係陵幸。各該色擧行。宜卽一體。取稟。而昨今以來。以此等草記。陸續鱗次呈徹。疲於酬應。此後曹內事務。毋或如前抛置。必須着眼看過也。外此。門禁何不致察。夜禁何不申飭乎。
정조 9년
李文源。以兵曹言啓曰。幸行回鑾後。隨駕軍兵犒饋。近年連以乾物擧行矣。今番則何以爲之乎。敢稟。傳曰。依近例。以乾犒饋。磨鍊。分給。可也。
정조 9년
李文源。以兵曹言啓曰。內禁衛將李邦五。身病猝重。旬月之內。無望供職。呈狀乞遞。宿衛領軍之將。不可久曠。改差。何如。傳曰。允。
정조 9년
李祖承。以禁衛營言啓曰。今此幸行時。隨駕軍兵柴草。自該營。磨鍊。分給事。旣自訓鍊都監。草記。啓下矣。本營宜無異同。一體擧行之意。敢啓。傳曰。知道。
정조 9년
李文源。以御營廳言啓曰。今此幸行時。隨駕駕前別抄兼內吹。招搖旗次知敎鍊官。旗手待令將校軍兵等處。柴馬草價。依他營例。一體磨鍊。分給之意。敢啓。傳曰。知道。
정조 9년
李謙彬。以義禁府言啓曰。時囚罪人曺允大。亟施削職之典事。命下矣。曺允大依傳敎。削職放送之意。敢啓。傳曰。知道。
정조 9년
禁府啓目。吏曹正郞曺允大原情云云。傳旨問目內辭緣。惶恐遲晩敎味白侤是白臥在亦。向前曺允大亦。嚴問之下。游辭漫漶。不爲直陳。所當請刑是白乎矣。曾經侍從。勿爲請刑。旣有先朝受敎。上裁。何如。啓。上款亞長通望事。不過微眚。而下款寢郞留窠事。其矣供語。與吏判對辭。太不襯似。渠供以爲。逆賊七寸。豈可盡枳。先正後孫。與他自別。而姑俟後政。爛商無妨爲答云。而此語決知出於粧撰是如乎。果使渠。政席酬酢之際。辭鋒如是沒模稜。語意如是太雍容是隱。則彼老鍊之判堂。豈肯與渠兒少輩。共睹其輸贏乎。渠供之信否。姑捨是。以今世道。以今朝象。似此喜事起鬧之人。須卽別般嚴勘。庶或爲防漸之一道。已下傳敎處分。依此律勘放爲良如敎。
정조 9년
乙巳二月初五日辰時。上御重熙堂。左承旨入侍時。行左承旨李文源。假注書金孝建。記事官金鳳顯尹行任。以次進伏訖。上曰。今番曺允大事。萬萬不當矣。若此不已。則先正子孫。其皆盡枳不用乎。文源曰。聖敎至當矣。命書傳敎曰。遞任閫帥之親納密符。自是應行之例。而昨日徐有和。謂以未付軍職。使裨替納。揆以紀綱。萬萬駭痛。政院之矇然捧置。仍請密匣者。溺職大矣。當該承旨罷職。軍銜之應付不付。責在該曹。當該堂上。從重推考。前水使徐有和。令該府。拿問處之。命退。承史以次退出。
정조 9년
乙巳二月初五日巳時。上御重熙堂。戶房承旨入侍時。右副承旨李祖承。假注書金孝建。記事官李崑秀尹行任。以次進伏訖。上曰。昨日徐有和往復院中乎。祖承曰。果爲往復。而臣等以爲。旣無實職。則冠帶入闕。終涉未妥。使裨替納密符矣。實是臣等所失矣。上曰。何不微稟乎。祖承曰。有所不敢故。未得仰稟矣。命書傳敎曰。都承旨馳詣永禧殿。奉審摘奸以來。又命書傳敎曰。今聞入侍承宣首實之言。徐有和。以替納事。已自午後。往復政院云。然而政院之終不請罪騎堂者。已極駭然。今又該承宣罷職有命。而歸罪於新入生疎之坐直下位。身爲該房。必欲倖免。極爲未妥。昨日該房承旨安聖彬罷職。申後各房公事出納。上直下位。無不主管。而此承宣入院未久。本事又在申前。罷職過矣。原傳旨勿施。承旨李謙彬。卽爲牌招察任。雖非該房。亦非下位。而申前該房之事。申後下位之擧。率皆參聞。而袖手噤口。漫若不省。昨日坐直承旨李祖承。從重推考。又命書傳敎曰。改撰祝文。令禁軍。騎驛下送事。分付。又命書榻敎曰。承旨前望單子入之。待下批。牌招察任。命退。承史以次退出。
정조 9년
行都承旨洪秀輔坐。行左承旨李文源坐。右承旨柳誼坐直。左副承旨李祖承坐。右副承旨趙尙鎭坐直。同副承旨成德朝未肅拜。注書朴能源病一員未差。假注書洪義浩仕朴蓍壽仕直。事變假注書李宗烈仕。
정조 9년
柳誼啓曰。今初十日康陵親祭時。祭文當爲製進。大提學吳載純。待明朝牌招。何如。傳曰。允。
정조 9년
洪秀輔啓曰。同副承旨李謙彬。今日不爲仕進。卽爲牌招。何如。傳曰。允。
정조 9년
傳于洪秀輔曰。都承旨馳詣文廟。左承旨馳詣先農壇。奉審摘奸以來。
정조 9년
傳于李祖承曰。義僧番錢除減事。有次對日。曾經守摠使。同爲登對稟處之敎。而連値齋日。大臣有司堂上守摠使時任及曾經人。食後竝來待。
정조 9년
傳于趙尙鎭曰。校正堂郞來待。
정조 9년
傳于趙尙鎭曰。戶曹判書入侍。
정조 9년
柳誼啓曰。領議政徐命善。左議政洪樂性。有司堂上鄭一祥徐有隣趙時俊。守禦使鄭尙淳。摠戎使李昌運。曾經摠戎使李柱國李敬懋徐有大。依下敎來待矣。傳曰。入侍。
정조 9년
趙尙鎭啓曰。戶曹判書鄭一祥。依下敎來待矣。傳曰。入侍。
정조 9년
洪秀輔啓曰。校正堂上鄭昌順。郞廳李家煥。依下敎來待矣。傳曰。入侍。
정조 9년
傳于柳誼曰。今番陵幸時。由弘化門出宮。以此分付。
정조 9년
趙尙鎭啓曰。卽者刑曹郞廳來言。再昨日動駕時。衛外擊錚人。所當依例捧供。而連値齋日。不得用刑。待無故日擧行云矣。敢啓。傳曰。依近例。除刑推。捧供以入。
정조 9년
洪秀輔。以禮曹言啓曰。康陵紅箭門。寒食祭。兼告修改事。已爲啓下矣。卽接本陵官員所報。則今番親行展謁之時。紅箭門不可不及時修改。有不可等待寒食祭享云。先告事由。今二月初八日設行。所用雜物。令該司。磨鍊進排。依前例。令本陵官員兼監役。趁卽修改。何如。傳曰。允。
정조 9년
李祖承。以都摠府言啓曰。副摠管李致中。以禮曹參判。景慕宮春奉審。晝仕出去之意。敢啓。傳曰。知道。
정조 9년
摠管前望單子入之。都摠管金華鎭。副摠管洪益弼落點。
정조 9년
李祖承啓曰。擊錚人除刑推。捧供以入事。命下矣。判書趙時俊差祭。次堂例不得擧行云。何以爲之。敢稟。傳曰。令次堂擧行。
정조 9년
趙尙鎭啓曰。吏曹判書李命植。參判李敬養。參議趙鼎鎭牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招開政。何如。傳曰。允。參議只推。一體牌招。此後違牌。竝勿呼望。
정조 9년
傳于柳誼曰。陵幸當前。在外五衛將改差。今日政差出。宣傳官亦爲差出。
정조 9년
傳于柳誼曰。初仕望筒。不爲擬入委折。今聞政院所奏。判堂引義不出云。誠過矣。然不必强迫。桂坊中初仕窠。移擬參奉。令兵曹。以先正子孫中擬入。
정조 9년
柳誼。以兵批言啓曰。今此幸行時。領軍之將。不可不備。而內禁衛將柳鎭豐。受由在外未上來。依例改差。何如。傳曰。允。今日政差出。
정조 9년
傳于柳誼曰。取考戊午年日記。以摠廳留陣處所。在於宗廟前路。結陣刁斗聲之近於廟門至近地。以前一日則結陣於弘化門外。翌日出宮時。進陣廟洞口前路。使之祗迎爲敎矣。觀此兵曹節目。御營留陣。以廟洞口前路結陣磨鍊矣。此後則一依先朝戊午受敎。前一日。在闕門外信地。只於出還宮時。進陣迎送事定式。自敦化門幸行時。守摠兩營留陣。依此例。前一日在信地。只於出還宮時迎送事。竝爲定式。仍令禁御守摠等營。載之謄錄。照此遵行。
정조 9년
有政。吏批。行判書李命植。參判李敬養。參議趙鼎鎭。右承旨柳誼進。以成德朝爲承旨。吳大益爲大司諫。韓光近爲司諫。宋銓爲獻納。沈樂洙爲校理。尹坊爲判尹。趙時偉爲左尹。閔鍾顯爲大司成。韓德彬爲西部都事。鄭昌順爲慶尙監司。金明遇爲舒川郡守。養賢主簿單許鍒。
정조 9년
再政。以徐弘獜爲徽陵參奉。
정조 9년
趙尙鎭。以兵批言啓曰。慶尙左兵使。今當差出。而擬望之人乏少。他道未赴任水使竝擬。何如。傳曰。允。
정조 9년
兵批。行判書李在簡進。參判李得臣。參議權病。參知金履正入直進。右副承旨趙尙鎭進。以李潤慶鄭順采爲內禁將。李敬一爲文兼。白師誾爲慶尙左兵使。李顯昱爲羅暖萬戶。宣傳官洪龍運。備邊郞孫克福。相換。副護軍單具以謙李仁秀尹臒。副司直單趙㻐李秉鼎沈有鎭洪文泳安策。副司果單孟至大姜。守禦把摠李顯益。今加折衝加資事。承傳。再政。以宋煥昌爲洗馬。李儒敬爲全羅右水使。三政。趙文植爲宣傳官。鄭宇明黃顯基爲五衛將。
정조 9년
柳誼。以訓鍊都監言啓曰。今此幸行時。本局步軍八哨隨駕事。命下矣。康陵環衛曠闊。作門稍遠。而八哨中一哨除出。依定式。齋室環衛。只以七哨。排立扈衛。則不無疎虞之慮。加定二哨。合十哨軍。隨駕環衛。實合愼重之道。惶恐敢啓。傳曰。依草記施行。可也。
정조 9년
李祖承。以守禦廳言啓曰。各軍門諸將官射講時。柳葉箭連五巡全布者。別單書入事。曾有定式矣。本廳今朔射講時把摠李顯益。柳葉箭連六巡全布故。別單書入之意。敢啓。傳曰。知道。
정조 9년
行都承旨洪秀輔坐。行左承旨李漢豐坐直。行右承旨李文源坐。左副承旨李祖承坐。右副承旨未差。同副承旨鄭彦郁在外。注書朴能源病一員未差。假注書洪義浩仕朴蓍壽仕直。事變假注書李宗烈仕。
정조 9년
李文源啓曰。今此幸行時。何大臣留都乎。敢稟。傳曰。李判府事留都。
정조 9년
李文源。以禁衛營將官言啓曰。今日本營軍兵。日次私習云矣。敢啓。傳曰。知道。
정조 9년
李文源。以御營廳將官言啓曰。今日本廳軍兵。日次私習云矣。敢啓。傳曰。知道。
정조 9년
李漢豐。以弘文館言啓曰。本館下番副修撰申耆。以訓鍊都監從事官。今日本營上下坐起時。晝仕出去之意。敢啓。傳曰。知道。
정조 9년
洪秀輔啓曰。同副承旨成德朝。今日不爲仕進。卽爲牌招。何如。傳曰。允。
정조 9년
以同副承旨成德朝牌不進罷職傳旨。傳曰。許遞。
정조 9년
傳于李漢豐曰。下直閫帥守令。留待。
정조 9년
傳于李漢豐曰。右承旨馳詣社壇受香所。奉審摘奸。獻官諸執事處。另加齋沐行事之意。申飭以來。
정조 9년
傳于李祖承曰。左副承旨入侍。
정조 9년
傳于洪秀輔曰。右副承旨與閫帥守令入侍。
정조 9년
傳于李漢豐曰。左承旨入侍。
정조 9년
備忘記。平安兵使李漢泰下直。長弓一張。長箭一部。片箭一部。筒兒一箇賜給。
정조 9년
傳于洪秀輔曰。漢城府判尹前望單子入之。
정조 9년
判尹前望單子入之。金履素落點。
정조 9년
以全羅監司狀啓。濟州移轉穀差使員康津縣監申鴻周。殫竭效勞。趁速利運事。傳于李文源曰。羅里浦穀物。趁期到泊。無一民一船之頉報。極爲萬幸。且觀狀辭。尾陳差員誠勤。亦足可尙。若以繡衣差出。則復命之後。勢將加資。今豈可異同。況守令領運。係是格外。當該差使員。令該曹。今日政陞資調用。
정조 9년
傳于李祖承曰。康津縣監今日政差出。
정조 9년
有政。吏批。行判書李命植。參判李敬養。參議趙鼎鎭。行左承旨李文源進。以尹坊爲大司憲。尹尙東爲大司諫。鄭彦郁爲執義。李祖源爲司諫。盧廷良爲掌令。林道浩爲獻納。李周顯爲正言。李在協爲禮曹判書。宋銓爲弼善。金履素爲知春秋。趙時偉爲司䆃提調。姜垣爲相禮。宋奎瑞爲司䆃主簿。安川君烓安昌君燝鶴林君焴。以上敍用事。承傳。
정조 9년
再政。以李顯靖爲修撰。元宇鎭爲楚山府使。閔廷桓爲康津縣監。鄭彦郁爲承旨。咸春君李昌運。今加資憲。閫帥父年七十三加資事。承傳。
정조 9년
兵批。判書李在簡進。參判李得臣病。參議權入直進。參知金履正差祭。右承旨柳誼進。以金世徵爲景福將。申若文爲武兼。李商五爲訓鍊僉正。副護軍單李顯益金夢華韓光近宋景煥。副司直單李亨逵申大升吳大益宋銓。副司果單申馥洪龍運。僉知單申鴻周。
정조 9년
傳于李祖承曰。新除授臺諫牌招察任。
정조 9년
傳于李祖承曰。召對爲之。
정조 9년
傳于李祖承曰。初十日次對。進定於明日。
정조 9년
傳于李漢豐曰。更問禁府。果有時刻之慮云。今則臺啓。足云從施。臺議已伸矣。固知乍從乍寢之爲苟艱。而與其許久滯獄。至於瘐斃。曷若及今速決之爲稍勝乎。李魯春依前下敎。卽爲島配。待城門開擧行。夜已四更五點。其將以此徹宵乎。該府萬一遲滯。當該堂上。竝置重典。各別嚴飭。
정조 9년
以政院徼還微稟。傳于李祖承曰。職在唯允。使予瘐殺時囚乎。當該承旨。爲先遞差。
정조 9년
傳于李文源曰。兩度傳敎。如是覆逆。出場無期。俾令一伸。原傳敎。竝還入。雖是齋日。以所懷。代啓辭。自是臺閣故事。召見臺臣。予欲面諭。其停其連。雖非自上所可指揮。而亦豈無別般曲體之擧。新除授臺諫牌招。召對同爲入侍。
정조 9년
李文源啓曰。今日坐直承旨。或罷職或遞差。伴直無人。左副承旨李祖承。卽爲牌招入直。何如。傳曰。允。
정조 9년
傳于李祖承曰。初下傳敎。無異從施。則竝與再下之島配傳敎。俱不頒布。寧有如許貌樣。今日趙尙鎭擧措。極爲荒雜。烏有已遞之承旨。更爲入稟乎。當該承旨。幸已加等處分。而新除承宣之一循前承旨貌樣。終不頒布。尤萬萬駭然。當該承旨。爲先從重推考。卽爲頒布。
정조 9년
傳于李祖承曰。臺臣事。誠爲慨然。似此微事。如是推諉。何時出牌。尙不入來。寧有如許道理。況再昨筵中。已有下敎。則廷臣似當聞知。今則臺啓。業已究充。在臺臣。別無難處之端。豈敢如是逡巡。出牌臺臣。竝遞差。前望單子入之。待下批牌招察任。今日政。新除授臺諫。與行公臺諫。使之牌招。則政院只以新除授臺諫牌招。當該承旨遞差。
정조 9년
傳于李祖承曰。以已遞承旨。入稟復逆。此前所未聞。當該承旨罷職。
정조 9년
傳于李文源曰。左承旨牌招。
정조 9년
承旨前望單子入之。李漢豐落點。
정조 9년
傳于李祖承曰。呈告及未署經臺諫許遞。前望單子入之。
정조 9년
兩司前望單子入之。大司憲李敬養。正言李延伋。執義尹長烈。持平李晴落點。
정조 9년
傳于李漢豐曰。時囚罪人李魯春。旣已酌處。配所磨鍊間。遣宣傳官。與入直都事。眼同曉諭後。府門外保授事。該房。分付。
정조 9년
傳于李漢豐曰。今日李漢豐擧措。卽前所未聞者。渠以武承旨。乃敢請承傳色繳還。已萬萬愚濫。況以別軍職。出入近密。亦知近日靜攝。而夜已五更餘矣。來守閤外。惟意强話。究厥所爲。尤極駭然。似此倔强之人。近日文臣。亦未見之。今於徹漏之時。始呼當直。此等愚悖之氣。不可不抑。俄下傳敎。極其截嚴。而了無待罪之擧。又何等無嚴。行左承旨李漢豐爲先削職。
정조 9년
李祖承。以吏批言啓曰。閫帥父年七十八。每於歲首抄啓加資事。載在法典。而新有應推恩人。雖非歲首。亦爲加資事。曾有定式矣。閫師父年七十人。別單書入之意。敢啓。傳曰。知道。
정조 9년
洪秀輔。以宗親府有司堂上意啓曰。曾前幸行時。宗臣每品十二員抄啓。而近年則無由。依前擧行故。以六員抄啓矣。今此泰陵康陵幸行時。每品當爲抄啓。而時帶摠管及老病罷削人員外。只有二員。以此數。無以備員抄啓。何以爲之。敢啓。傳曰。罷削人員敍用。
정조 9년
李祖承。以兵曹言啓曰。今此幸行時。巡將監軍單子。每日入啓受點矣。今番則動駕相値。不得入啓受點。以今二月初九日受點人員。初十日至。依例使之仍察之意。敢啓。傳曰。知道。
정조 9년
李文源。以兵曹言啓曰。今此幸行時。侍衛禁軍。不可不點擇以行矣。各番禁軍中。新受馬及病蹇。不能馳赴之類。依例推移替直之意。敢啓。傳曰。知道。
정조 9년
李文源。以御營廳言啓曰。今此陵幸時。本廳當爲留陣。而中軍李明運在外。今姑改差。仍卽差出。使之參陣。何如。傳曰。允。
정조 9년
乙巳二月初七日巳時。上御誠正閣。左承旨右副承旨。與下直閫帥守令。同爲入侍時。行左承旨李文源。右副承旨趙尙鎭。假注書朴蓍壽。記注官金鳳顯。記事官尹行任。平安兵使李漢泰。德源府使李弼培。以次進伏訖。上命書傳敎曰。陵行時。贊禮。不可不備員。政官開政。以在京無故人擬入。上命平安兵使進前。漢泰進伏。問職姓名。對曰。平安兵使臣李漢泰。上曰。本營雖不繁劇。卽邊上重鎭。予每有西顧之憂。今玆特畀於卿者。只爲卿老鍊。必不至於貪黷故耳。蓋威生於廉。古人有言。卿須念之。仍命宣諭訖。命退。命書榻敎曰。舒川郡守當日辭朝後入侍。鳳顯承命出。與舒川郡守金明遇偕入進伏。文源曰。俄者京畿監司。以標下軍事。有所往覆于本院者矣。上曰。姑置之。命德源府使進前。弼培進伏。問職姓名。對曰。德源府使臣李弼培。上曰。德源自是弊邑。下去。須善爲之。仍命宣諭訖。上命舒川郡守進前。明遇進伏。問職姓名。對曰。舒川郡守臣金明遇。上曰。昨年大賑之餘。必多關心處。下去善爲之。仍命宣諭訖。命下直守令先退。命書傳敎曰。在外及未肅拜兩司許遞。今日政差出。上曰。疏通之說。卿等聞之乎。文源曰。果聞之。而近來一名輩。亦以此。有言云矣。臣則謂頃者。成節目後。尙不擧論。太有見欺之慮矣。上曰。然矣。大抵用人之法。如人之元氣。然蓋元氣先通。然後可以以行五行。五行行。然後一身安矣。今此疏通。出於憂國用人之意耳。文源曰。聖念至及於此。天地人神之幸矣。上曰。摘奸備邊郞入侍。備邊郞孫克福進伏。上曰。五部皆詳細摘奸乎。克復曰。臣承命摘奸。則部內別無多有。而北部趙泰寬爲名者。以其亡子之不得掩土。情狀有可矜者。又可佐洞。有其姪之草殯。而此亦不成貌樣。北漢洞口。亦有凍殍故。臣探問洞任。則自前冬有之。而不知爲誰云。水口門外。有三處草殯。而此亦無主之尸云。且景慕宮契居人金姓漢。以其父之不得土葬。有所慘矜者。其餘則往往有之。而多有無主者。合五部內。二十五處矣。上曰。承旨入侍退後。發牌賑恤廳郞官。更加申飭部官。眼同詳細錄出。一竝掩土。俾得安葬之地可也。仍命退。諸臣以次退出。
정조 9년
乙巳二月初七日午時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上以康陵親祭時受押單子。命書傳敎曰。親押今年展拜本陵。卽我明廟登極。在是年也。祭文當親撰矣。親押。當於再明日申後爲之。該房知悉。上曰。今日坐直爲誰乎。祖承曰。姑未停當矣。上親祭康陵祭文。仍親書敎曰。奉傳于該房承旨。奉安于香室。上命明日抄啓文臣親試及課講爲之。出榻敎仍命退。諸臣以次退出。
정조 9년
行都承旨洪秀輔坐。行左承旨李文源坐直。右承旨李時秀未肅拜。左副承旨李祖承坐直。右副承旨徐龍輔坐。同副承旨洪文泳未肅拜。注書朴能源病一員未差。假注書洪義浩仕朴蓍壽仕直。事變假注書李宗烈仕。
정조 9년
以香室泰陵攝行祭受押單子。傳于李文源曰。親押。
정조 9년
洪秀輔啓曰。右承旨李文源。今日不爲仕進。卽爲牌招。何如。傳曰。允。
정조 9년
傳于李文源曰。右承旨馳詣社壇。奉審摘奸以來。
정조 9년
李祖承。以禁衛營言啓曰。今日本營軍兵。日次私習云矣。敢啓。傳曰。知道。
정조 9년
李祖承。以御營廳言啓曰。今日本廳軍兵。日次私習云矣。敢啓。傳曰。知道。
정조 9년
洪秀輔啓曰。抄啓文臣課講時。何承旨進去乎。敢稟。傳曰。都承旨進去。
정조 9년
傳于李文源曰。課講入侍。
정조 9년
傳于洪秀輔曰。今日晝講停。
정조 9년
李祖承啓曰。今日次對。兩司無進參之員。除在外外。呈告人員。倂卽牌招。何如。傳曰。允。
정조 9년
洪秀輔。以吏批言啓曰。刑曹佐郞李遇濟呈狀內。身病甚重。勢難察任云。依例改差。何如。傳曰。允。今日政差出。
정조 9년
承旨前望單子入之。李時秀徐龍輔洪文泳落點。
정조 9년
有政。吏批。行判書李命植進。參判未差。參議趙鼎鎭式暇。行左承旨李文源進。以金文淳爲吏曹參判。李身晦爲司諫。沈興永爲掌令。白師謹爲持平。鄭萬始李東稷爲副校理。成種仁爲修撰。鄭一祥爲判義禁。李昌運爲知義禁。鶴林君焴爲司饔提調。愼師稷爲龍崗縣令。柳甲基爲刑曹佐郞。
정조 9년
兵批。判書李在簡病。參判李得臣入直進。參議權病。參知金履正病。左副承旨李祖承進。全羅水使鄭觀采。月串僉使李長炯。以上仍任事。承傳。副護軍單徐有和李儒敬宋益中李祖源。副司直單尹坊柳誼李德淳崔顯重愼師稷。
정조 9년
李時秀。以都摠府言啓曰。今日入直內三廳武兼禁軍及軍兵等。中日習射事。標信啓請。命下矣。旗軍洗馬相値。不得爲之之意。敢啓。傳曰。知道。
정조 9년
李時秀啓曰。新除授同副承旨鄭彦郁。時在洪忠道扶餘地。斯速乘馹上來事。下諭。何如。傳曰。依啓。
정조 9년
禮曹判書前望單子入之。金魯鎭落點。
정조 9년
兵曹口傳政事。副司果韓命新。
정조 9년
洪秀輔。以弘文館言啓曰。新除授校理沈樂洙。卽爲牌招察任。何如。傳曰。允。
정조 9년
以校理沈樂洙牌不進罷職傳旨。傳于洪秀輔曰。只推。
정조 9년
兵曹口傳政事。以李東曄爲御營中軍。
정조 9년
傳于李文源曰。坐直承旨入侍。
정조 9년
以正言李延伋牌不進罷職傳旨。傳于李文源曰。只推。
정조 9년
以徐有和囚單子。傳于徐龍輔曰。皆是該房不飭之失。分揀放送。
정조 9년
李文源。以弘文館言啓曰。新除授副校理鄭萬始。時在江華府月串鎭任所。李東稷時在全羅道玉果縣。經筵入番事緊。請竝斯速乘馹上來事。下諭。傳曰。依啓。
정조 9년
李祖承。以刑曹言啓曰。政院書吏二人。出付刑曹。過齋後。刑推一次。遠地充軍事。命下矣。依下敎。承政院書吏金潤弼金宗爀等。各嚴刑一次。遠地充軍次。爲先着枷嚴囚之意。敢啓。傳曰。分揀放送。
정조 9년
李文源。以吏曹言啓曰。新除授健元陵令權濟應。除拜後。過限未肅拜。依例改差。何如。傳曰。允。
정조 9년
洪秀輔。以忠勳府言啓曰。本府書寫忠義衛高萬說。瓜滿代。嫡長忠義衛李儀鳳差下。依例以假郞廳稱號。何如。傳曰。允。
정조 9년
李祖承。以兵曹言啓曰。新除授全羅右水使李儒敬。老父今年七十三歲。而無兄弟獨身。法不當遠離赴任。呈狀乞遞。依法典改差。何如。傳曰。允。日前入侍玩問大臣。前水使之罪。大體不過微眚。屢次差代之際。閫任曠務可悶。前水使鄭觀采罪名分揀。仍任前職。可也。
정조 9년
李祖承。以訓鍊都監言啓曰。今二月初十日。康陵幸行時。西營入直禁衛軍兵。及東營集春營入直御營軍兵。以訓局餘軍。前期一日替代入直事。自兵曹。節目。啓下矣。西營軍四十名。哨官林永孝。東營軍五十名。哨官李基鼎。集春營軍五十名。哨官金德麟率領。與禁御兩營軍兵。前期一日。待標信。替代入直。而還宮後。還爲替直之意。敢啓。傳曰。知道。
정조 9년
李祖承。以禁衛營言啓曰。今二月初十日。泰陵康陵幸行時。本營騎士三番。鄕軍四哨隨駕事。命下矣。依兵曹啓下節目。銅龍貳極建陽等門把守軍兵。元入直將官率領。仍直西營。入直軍兵。以訓鍊都監餘軍。前期一日替把。而竝與新營入直騎士。待標信出用。外營各處入直將官軍兵等。依例除標信出用。而還宮後。竝還入直之意。敢啓。傳曰。知道。
정조 9년
李祖承。以御營廳言啓曰。今此康陵幸行時。東營集春營入直軍兵。以訓局餘軍。前期一日替代事。自兵曹節目。啓下矣。今月初九日。東營集春營入直將官軍兵。依定式待標信。與訓局餘軍。替直之意。敢啓。傳曰。知道。
정조 9년
慶尙監司鄭昌順疏曰。伏以。臣材居衆後。爵在人先。偏荷九天之洪造。猥躋八座之崇班。一門三卿。兄弟居二。本以孤寒之族。乃犯盈滿之戒。歷數在廷諸紳。孰非聖化中陶甄。而隆天厚地。頂戴恩私。豈有如臣家者哉。其所圖報之願。百倍恒品。苟得自效之地。庶幾殫竭。於內於外。惟命宜趨。循俗飾讓。臣何敢爲。而今玆嶺臬新除。自顧材器。萬不稱似。班秩雖遜。而委寄反重。管轄旣廣。而簿牒倍殷。八路方岳。均爲重任。職鉅治難。最稱嶠南。鄒魯之風寢邈。俗習漸渝。陰雨之戒或弛。島夷多點。而水陸兼控。事務之剸理旣繁。饑饉屢臻。蔀屋之殿屎未蘇。每煩北宸之念。尙勤南顧之憂。此時此任。政宜難愼。苟非綜練。未易稱塞。而前席掄揀。遽屬臣身。以綿薄之駑姿。畀按察之重寄。以衰謝之精力。當繁氄之劇務。蚊山螳轍。不足喩此。臣誠聞命悸恐。歷日靡措。懼深集木。戒在僨轅。噫。官至刺史。昔人所稱。趨榮慕祿。臣豈異情。而循分量己。萬難冒膺。終恐顚沛。致累聖簡。玆陳肝膈之懇。猥控崇嚴之聽。伏乞聖明。諒臣言之非出例讓。察臣職之不可輕授。亟賜遞改。以重藩選。不勝大願。答曰。省疏具悉。卿其勿辭往欽哉。
정조 9년
校理李敬一。修撰金啓洛成種仁。副修撰兪漢敬等箚曰。伏以。臣等於李魯春酌處事。竊有所萬萬憂歎者。噫。彼魯春至憯至凶之情節。固當卽地嚴覈。痛拔根柢。以爲一半分懲創之道。而移囚馬房。尙未究問。致使王章久稽。輿憤益激。則臣等於此。實不能無憾於天地之大。而今此島配之命。忽下於臺啓請鞫之時。噫嘻。此何擧也。鞫囚之因病保囚。旣有已例。則雖不敢以此爭執。而今若未經一問。遽然酌配。端緖無以究得。窩窟未卽打破。則揆以刑政。寧有是哉。噫。近年以來。聖念每軫於鎭安。人心漸歸於玩愒。以至誅討未行。隄防不嚴。將不知壞亂義理者。又出幾箇魯春。思之及此。寧不懍然而心寒。顧今鋤治之道。唯在於先從已露之跡。以盡窮覈之方。而猶且務從寬貸。遽命發配。則如是而尙何望亂賊知戢。世道底定乎。伏願聖明。淵然深思。亟寢成命。仍令王府。嚴鞫得情。夬施當律焉。取進止。答曰。省箚具悉。朝筵已諭於所懷矣。
정조 9년
乙巳二月初八日申時。上御重熙堂。左副承旨入侍時。左副承旨李祖承。假注書朴蓍壽。記事官李崑秀尹行任。以次進伏訖。上命司僕都提調入侍。都提調徐命善進伏。上曰。今日旗軍洗馬。果爲閑習耶。命善曰。別無生疎之慮矣。上曰。昨日李魯春處分事。卿果詳知耶。命善曰。果爲聞知矣。上曰。今日判義禁擧措。極涉顚錯。諉以奉命四字。太沒知覺矣。命善曰。其時未及見文跡故。必有此生疎之致矣。仍命大臣先退。命抄啓文臣親試試官中。在闕人入侍。賤臣承命出。與徐龍輔偕入進伏。上命試券。今爲幾張乎。次次持入。賤臣承命持入。上親考訖。命退。諸臣以次退出。
정조 9년
乙巳二月初八日酉時。上御重熙堂。坐直承旨入侍時。左副承旨李祖承。假注書朴蓍壽。記注官金健修。記事官尹行任。以次進伏訖。以兵曹侍衛班次單子。命書傳敎曰。自昨年秋幸。因藥院陳達。藥房班復舊例。立於經筵班之前。仍令定式矣。今此別單。依近例。以經筵班後磨鍊。難免不察。兵曹當該堂上推考。此別單勿施。更爲磨鍊以入。又命書傳敎曰。齋宿在明。在外承旨許遞。與未差之代。前望單子入之。仍命退。承史以次退出。
정조 9년
行都承旨洪秀輔齋宿。行左承旨李文源齋宿。右承旨李時秀齋直。左副承旨李祖承齋宿。右副承旨徐龍輔內閣直。同副承旨洪文泳齋直。注書朴能源病一員未差。假注書洪義浩齋宿朴蓍壽齋直。事變假注書李宗烈仕。
정조 9년
都承旨洪秀輔。左承旨李文源。右承旨李時秀。左副承旨李祖承。右副承旨徐龍輔。同副承旨洪文泳啓曰。伏以。仙寢祗謁。期日隔宵。而朝雪晩雨。日候陰冷。勞動八鑾。遠涉一舍。恐有欠於大聖人保嗇之方。況今玉候。纔經靜攝。此時觸冒寒朝。尤豈不萬萬焦迫者乎。臣等不勝區區之忱。玆敢相率齊籲。伏乞亟寢明日幸行之命。稍俟晴暄焉。惶恐敢啓。答曰。知道。日氣有霽意。不必因此退行矣。
정조 9년
李時秀啓曰。大駕詣泰陵入齋室後。王大妃殿惠慶宮問安。何承旨進去乎。敢稟。傳曰。同副承旨進去。
정조 9년
傳于徐龍輔曰。左承旨右承旨。分詣受香所。奉審摘奸以來。
정조 9년
洪秀輔啓曰。左議政洪樂性。有稟達事。來詣請對矣。傳曰。入侍。
정조 9년
徐龍輔啓曰。藥房都提調徐命善。提調徐有隣。副提調洪秀輔。有稟達事。來詣請對矣。傳曰。入侍。
정조 9년
傳于李時秀曰。禮房承旨與在闕有司堂上入侍。
정조 9년
傳于李祖承曰。慶尙左兵使白師誾下直。長弓一張。長箭一部。片箭一部。筒兒一箇賜給。
정조 9년
李時秀。以兵曹言啓曰。今此陵幸時。右邊捕盜大將徐有大。以禁衛大將。領軍隨駕矣。回鑾間。以左邊捕盜大將李敬懋。姑令兼察。何如。傳曰。允。
정조 9년
李時秀。因兵曹草記啓曰。今此陵幸時。右邊捕盜大將徐有大。以禁衛大將。領軍隨駕矣。回鑾間。以左邊捕盜大將李敬懋。姑令兼察事。允下矣。左邊捕盜大將李敬懋。卽爲牌招。聽傳敎。何如。傳曰。允。
정조 9년
李時秀。以扈衛廳別將。以留都大臣行判中樞府事李福源意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 9년
李時秀。以扈衛廳別將。以留都大臣意啓曰。宣傳官金魯成。以信箭傳命內。雨雪如此。夜氣當益寒冷。軍兵露處可念。留都扈衛軍官等。分接於北營及西營事。命下矣。依傳敎。傳令於扈衛別將李漢興李尙訥處。別將一人。軍官二百四十四人。軍士三十七名。移接於北營。別將一人。軍官五十一人。軍士十七名。移接於西營。軍官十三人。軍士六十七名。仍爲住接於留都所。因以傳敎內辭意。一一曉諭於軍官軍士等。俾皆仰戴德意之意。敢啓。傳曰。知道。
정조 9년
李時秀。以訓鍊都監言啓曰。明日幸行時。本局從事官申蓍。當爲隨駕。而時無職名。令該曹。依例口傳付軍職。以爲參陣之地。何如。傳曰。允。
정조 9년
李時秀。以禁衛營言啓曰。今二月初十日。泰陵康陵幸行時。本營騎士三番。鄕軍四哨隨駕矣。本營則千摠柳春馪。哨官崔必濟劉寬澤。敎鍊官李東協。工匠牙兵三十五名。露梁牙兵十名。兼別破陣二名。率領入直。南別營則哨官姜瑋。別騎衛二人。露梁牙兵十名。率領守直。火藥庫則哨官金得老。別破陣九名。兼別破陣六名。率領守直之意。敢啓。傳曰。知道。
정조 9년
李時秀。以御營廳言啓曰。依下敎。留陣將校軍兵。大將率領。移接禁衛營。而明日待初嚴下。結陣於信地。斥候伏兵等處。分送將校及令旗。今夜則使之下山林休息。待天明。還爲定送之意。敢啓。傳曰。知道。
정조 9년
李時秀。以守禦廳言啓曰。今此幸行時。各營諸色標下餘軍。量宜作隊。將官領率留待。入直本營事。自兵曹。節目。啓下矣。本廳中軍柳鎭恒。以摠管隨駕故。以左別將李燁。姑爲兼察。別破陣四十名。量宜作隊。領率將官。今月初九日申時量。依例留營入直之意。敢啓。傳曰。知道。
정조 9년
洪文泳。以戶曹言啓曰。內需司牒呈。恩彦君房手本內。本房望呈黃海道谷山縣北六面量外加火田打量事。行關之後。本官謂以三面。前屬他宮房。其他五千餘日耕。則充納各宮稅錢云。而各宮火田摠數。不過爲一千六百餘日耕。則今此五千餘日耕中。所餘猶爲三千餘日耕。各別査實。修成冊上送事。據判下內。令戶曹。詳査草記事。命下矣。昨年因本房手本。判下辭意。谷山縣北三面及西面量外火田一百五十結。果是量外閑曠處。則有弊無弊。査實論移。以爲折給之意。行會矣。本邑査報內。以爲本縣土薄。元無宜穀之處。所謂火田。自來爲五千餘日耕。而戶曹及各宮房火田。合爲一千六百四十七日耕。每日耕。作四負。每負小米一斗式。作錢磨鍊故。民不支堪。己酉年間。官民完議後。一千六百四十七日之稅。通徵於五千元數之內。而他無空閑之土。若又折受。則勢不得不疊徵。不可率易加稅爲言故。臣以千餘日耕火稅之分徵於五千餘日耕云者。他處所無之例。枚報巡營。詳細論移事題送。而道臣査關。亦以爲本縣火田。俱是磽确之地。當初分稅。蓋欲輕其賦而保峽氓。其所爲弊。誠如邑報。折受一款。不可擬議云矣。本縣土地。雖曰瘠薄。以一千六百餘日耕之稅。分排於五千日耕云者。有違法例。而屢次關飭之後。邑牒營關。一辭防報。迄此相持。誠甚未安。更令道臣。別定査官。詳細摘奸後。論移本曹。以爲稟處之意。嚴飭分付。何如。傳曰。允。
정조 9년
洪文泳。以賑恤廳言啓曰。依下敎。備邊司郞廳摘奸。過期未葬。中部二名。東部二名。西部一名。南部八名。北部十名。合二十三名。恤典比前例。從優磨鍊。各錢二兩。布二疋式題給。而其中無族屬二名。部隷眼同。申飭洞里任。使之着實埋葬事。一體。分付於各該部之意。敢啓。傳曰。知道。
정조 9년
領敦寧鄭存謙。判中樞李福源金熤箚曰。伏以。謁陵有命。期在明宸。而雨雪竟日不止。風氣亦甚凄冷。伏惟玉候。纔經愆和。湯劑之停進屬耳。此時動駕。實有乖於節宣將攝之方。區區下忱。不勝憂迫。且駿奔之士。泥塗踉蹌。亦不無霑服失容之慮。聖慕雖切於追遠。輿情皆願於退期。伏乞聖上。更加三思。亟循群請。不勝幸甚。答曰。省箚具悉卿等之懇。天氣昭朗。卿等勿以爲慮。仍傳曰。此批答。遣使官。傳諭。
정조 9년
校理李敬一。修撰金啓洛成種仁。副修撰兪漢敬等箚曰。伏以。先陵祗謁。期日隔宵。而顧今雨雪終朝。日氣陰冷。且伏念玉候違和。方在靜攝。雖於城闕咫尺之地。此時啓蹕。實有添損之慮。而況郊坰數十里之外。勞動玉體。觸冒風寒。有乖於大聖人節宣之方。差退日期。稍俟晴和。實合審愼之宜。臣等不勝憂悶。敢此齊籲。伏乞亟加三思。特賜察納焉。答曰。省箚具悉。已諭院批矣。
정조 9년
乙巳二月初九日巳時。上御重熙堂。禮房承旨入侍時。右副承旨徐龍輔。假注書朴蓍壽。記事官李崑秀尹行任。以次進伏訖。上命在闕有司堂上入侍。賤臣承命出。與徐有隣偕入進伏。有隣曰。昨日所下上言十度中。密陽民人羅萬綱上言。前五衛將李景尹。民人舊還千餘石備納事。依下敎往復舊伯後稟處。濟州幼學梁擎天上言。三姓廟賜額事。亦依下敎。議于大臣後稟處。西部居幼學李聖佑上言。其祖寧山君忠僖公五代孫益季。年九十。依國典加資事。詳考帳籍及寧山君諡狀後。當爲稟處。坡州童蒙池廷良上言。渠之外祖母良賤辨別事。詳考長端府戶籍及昨年畿營査啓後稟處。而公山幼學崔暹觀上言。其父益著。其母朴氏。孝行旌褒事。南原幼學邢昌得上言。其父世績孝行旌褒事。臣待罪兩道時。道內士林民人之以孝烈呈單呈訴。皆不下累百張。此兩人。亦當在其中。未能記得。且禮堂。以此事有筵奏。所當仰請勿施。而判付內辭意。寔出於敦尙風敎之聖意。今伏承別下傳敎之命。付之道臣。待抄啓狀聞。令該曹稟處。水原幼學許鑄上言。渠之始祖故駕洛國首露王。依新羅高麗始祖。崇德崇義兩殿例。立廟事。駕洛國不過一小國。不可比同於新羅始祖之澤流一方。高麗始祖之統合三韓。則立廟崇報。非所可論。上言內辭緣勿施。渠之所告中。旣有陵軍位田之朝家劃給。齋宮享室之鄕人主管云。此則。分付道臣。申飭金海府。樵牧之禁。歲臘之祭。使之着意擧行。俾無如前荒涼之弊。固城獨女金召史上言。沙格煙價路費一百九十兩。推尋事。京中商賈輩之欺瞞鄕民。多費煙價。遷就不報。誠一痼弊。而不恤近八十獨女。誘取滿二百錢財。尤極痛駭。分付秋曹。金自謙金己福金卜尙等各人。各別嚴治。刻期捧給。而事關徵債。亦非四件。不可以女人而容恕。移法司徵厲。北部前仕書吏李景愈上言。復屬兵曹事。渠果以春坊書吏。移差兵曹。而其後因價布都錄事。再次見汰。景慕宮儀軌修正後。以其移差書役。設有前提調移文兵曹之事。而罪汰旣至再次。書役亦給雇價。且每每加出。有關後弊。則兵曹之不卽收用。誠有所據。呈訴本曹。猶云不敢。猥濫上言。殊極痛駭。上言內辭緣勿施。亦爲移法司嚴治。咸興假率金宗玉。敬順王子孫。軍役勿侵事。依下敎。詳考世派。遵受敎勿侵之意。行關本道。何如。上曰。依爲之。不必深治。竝勿勘罪。可也。出擧條仍命退。諸臣以此退出。
정조 9년
乙巳二月初九日申時。上御宣政殿。親押入侍時。行都承旨洪秀輔。行左承旨李文源。右承旨李時秀。左副承旨李祖承。右副承旨徐龍輔。同副承旨洪文泳。假注書洪義浩朴蓍壽。記注官金健修。記事官尹行任。以次侍立。上親押訖。命請對大臣入侍。賤臣承命出。與領議政徐命善。左議政洪樂性偕入進伏。命善曰。動駕在明。而朝者日氣不佳故。恐有損於聖體矣。今幸晩晴矣。樂性曰。日猶陰冷。雨未快晴。不能無慮矣。上曰。今夕頗有開霽之意。明朝似無陰曀之慮矣。時秀曰。明日出宮門路。以何門爲之乎。上曰。以貳極門爲之。命退。諸臣以次退出。
정조 9년
行都承旨洪秀輔坐。行左承旨李文源坐。右承旨趙瑍未肅拜。左副承旨李祖承坐直。右副承旨徐龍輔坐。同副承旨洪文泳坐直。注書朴能源病一員未差。假注書洪義浩仕朴蓍壽仕直。事變假注書李宗烈仕。
정조 9년
大駕詣泰陵入幕次後。王世子遣宮官問安。答曰。知道。奎章閣政院玉堂藥房朝廷二品以上六曹堂上口傳問安。答曰。知道。
정조 9년
康陵親祭後。王世子遣宮官問安。答曰。知道。奎章閣政院玉堂藥房朝廷二品以上六曹堂上口傳問安。答曰。知道。
정조 9년
兵曹口傳政事。以洪仁浩爲兼曹司衛將。
정조 9년
傳于李祖承曰。左直承旨入侍。
정조 9년
傳于李祖承曰。承旨前望單子入之。待下批。牌招察任。
정조 9년
傳于洪文泳曰。聞其病狀。雖令換房。勢難供劇云。右承旨李時秀許遞。
정조 9년
承旨前望單子入之。趙瑍落點。
정조 9년
傳于洪文泳曰。詣南壇受香所。奉審摘奸以來。史官一員。宣傳官二員。分詣三角木覓漢江節祭所。奉審摘奸以來。
정조 9년
以御營廳習陣單子。傳于洪文泳曰。今日旣以留陣勞軍。明日習陣置之。
정조 9년
李祖承。以兵曹言啓曰。依下敎。獲馬人武藝出身崔誡道車道郁孫世隆。攔後馬兵朴在福李漢郁金潤郁金啓興李國孝。別隊馬兵鄭五漢等處。各錢文十五兩分給之意。敢啓。傳曰。知道。
정조 9년
李祖承。以訓鍊都監言啓曰。依下敎。今日追擊時。人馬奪取武藝出身車道郁。攔後馬兵朴在福鄭五行等處。各錢文十五兩式分給之意。敢啓。傳曰。知道。
정조 9년
李祖承。以禁衛營言啓曰。依下敎。本營騎士將洪致範。手旗奪取禁軍片聖漢處。木綿一疋施賞之意。敢啓。知道。
정조 9년
乙巳二月初十日辰時。上詣泰陵康陵。展拜擧動時。行都承旨洪秀輔。行左承旨李文源。右承旨李時秀。左副承旨李祖承。右副承旨徐龍輔。同副承旨洪文泳。提學吳載純。直提學朴祐源。檢校直提學徐有防。檢校直閣鄭東俊。待敎李崑秀。檢校待敎尹行任。假注書洪義浩朴蓍壽。記注官金健修金鳳顯。以次侍立。上具戎服。乘駕轎。由貳極門。出弘化門。宣傳官啓稟行鼓至興仁之門。宣傳官啓稟鳴金大吹打。至東關王廟前。遞馬所。左通禮跪啓請降轎乘馬。上降轎乘馬。上曰。開城留守江華留守入侍。持平李晴。正言李延伋。牌招隨駕事。分付。至雨裝峴。設小次。上降馬。入小次。上曰。國都形便。三面則皆有關隘處。而東邊則山川廣闊。原野曠寬。一望三四十里。無所蔽障。今者周覽。果未免虛疎矣。時秀曰。自此以東。多有巨山。未可謂全然疎虞矣。上曰。藥房都提調提調承史閣臣入侍。都提調徐命善等。以次進前。命善曰。早朝動駕。聖體。若何。上曰。氣不憊矣。此峴。自京至陵所。相距爲半云。然乎。命善曰。前路似稍近矣。仍命宣饌。上謂兵曹判書李在簡曰。曹司五衛將有窠乎。在簡曰。沈命德方欲呈遞矣。上曰。然則改差。以洪仁浩口傳擬入。使之隨駕。可也。少頃。上乘馬。至泰陵洞口下馬所。宣傳官啓稟吹打止。上降馬乘輿。入幕次。王世子遣宮官問安。藥房奎章閣政院玉堂朝廷口傳問安。答曰。知道。少頃。上改具翼善冠黲袍烏犀帶白皮靴。乘輿詣紅箭門外降輿。入就板位。北向立。宗親文武百官。俱以淺淡服。分東西。紅箭門外拜位。左通禮跪啓請四拜。上行四拜禮。在位者皆四拜訖。上詣陵上奉審。上曰。莎草無虧損處乎。時秀曰。別無虧損處矣。上曰。年代久遠之故。象設石物。俱極完固矣。僉曰。果然矣。次詣碑閣丁字閣奉審。還至紅箭門外。命書傳敎曰。本陵守僕及守護軍米布。令該曹。從厚題給。仍乘輿。詣康陵紅箭門外。降輿。入就板位。左通禮跪啓請四拜。上行四拜禮。在位者皆四拜。龍輔曰。贊儀李衡弼展拜時。不卽待令。從重推考。何如。上曰。依爲之。出擧條仍詣陵上奉審。上曰。亞獻官以下整齊以入。可也。又命訓將看審陵役時。在於何年及伊時守護軍有無事知入。義浩承命出。上詣碑閣丁字閣奉審訖。酌獻禮時至。贊禮金魯鎭跪啓請行祀。上詣盥洗位。盥洗訖。陞自東階。詣丁字閣階上板位。行四拜禮。詣樽所西向立。承旨進前酌酒訖。上入詣神位前。北向跪。三上香。行初獻禮。執爵獻爵訖。俯伏興少退跪。大祝待敎李崑秀進讀祝文。讀已。上俯伏興。還板位。亞獻官領議政徐命善。終獻官左議政洪樂性。以次行禮如儀。上行四拜禮。仍詣望燎位。北向立。大祝奉祝板。燎於坎。禮畢。上還詣板位。行辭陵禮四拜訖。上出紅箭門外。乘輿至齋室中門降輿。入齋室。王世子遣宮官問安。諸臣又口傳問安。答曰。知道。命承旨入侍。命書傳敎曰。本陵守僕及守護軍。依泰陵例施賞。又命書曰。戶兵換房。又命書曰。百官揷羽。少間。鼓三嚴。通禮跪啓外辦。上具戎服。出次乘輿。至洞口外上馬所。降輿乘馬。宣傳官啓稟鳴金吹打。仍進發。至沙阿里設幕次。上降馬入幕次。命都提調提調承史閣臣入侍。都提調徐命善等。以次進前侍立。又命隨駕玉堂入侍。李敬一金啓洛兪漢敬等進前。仍命宣饌。又遣史官。宣饌于隨駕大臣及百官。仍命立龍虎營招搖旗向右連點。禁軍別將李得濟率禁軍。馳赴帳前。暗令馬兵別將曺學臣。率攔後別隊衝突。移時。上曰。衆寡不敵。鳴金罷陣。可也。又命立藍招搖點旗點鼓。禁衛大將徐有大。率騎士五十騎。馳赴帳前。南邊屯聚。命禁軍別將李得濟。率禁軍陣于帳前東邊。仍擂鼓吹天鵝聲藍招搖向左點。禁營陣吶喊向禁軍陣。互相衝突。又暗令馬兵別將曺學臣。率麾下五十騎及武藝出身。爲奇兵。衝突兩陣之間。又命駕前駕後。出其東圍之追擊。數頃。武藝出身車道郁崔戒道。奪禁軍馬。孫世隆獲禁軍一人。攔後馬兵朴載福。獲禁軍一人及馬。鄭五行獲兵曹堂上軍官一人竝馬。李漢郁金久郁金啓興李國孝。獲禁軍馬。禁軍片聖漢奪旗士將手旗。次第來獻。上曰。奪馬者。所當仍給其馬。而渠輩之艱辛納馬。不可不念。令各該營。給馬價十五緡。奪旗者給綿木。且奪馬者。旣令給價。則可以人而不如乎。檢校直提學徐有防曰。諺云人馬亦同。獲人者亦不可無賞矣。上曰。卿言亦復好矣。仍命獲人者。亦推價十五緡於該營。又命曺學臣入侍。面給熟馬一匹。仍鳴金大吹打。各回信地訖。又命武藝出身別隊馬兵成圓陣。分立大旗幟。作四邊門約束。以許入。不許出。仍命徐有大李得濟。單身持鞭棍。馳入圓陣中。左右衝突。期於潰出。又命宣傳官。分詣大將別將馳馬所約束。以禁衛大將。奪取禁軍別將器械。禁軍別將。奪取禁衛大將器械之意。有大得濟。躍馬馳突圓陣。皆吶喊回馬。以防其出。上曰。先朝戊午年康陵行幸時。亦有沙阿里閱武之擧。而其時多有軍人之被傷者云。今則。申飭各營。俾無創傷之患。可也。仍命宣傳官金燨。乘走馬。持尾箭。馳入陣門。如奉信箭傳命者然。出其不意。奪取禁軍別將李得濟手旗。躍馬馳出。獻于帳前。上曰。金曦事極可嘉也。特爲陞六口傳付宣傳官。可也。仍命奏凱歌。有大得濟追逐。移時。得濟拔有大手旗。有大擧鞭棍迎合。還奪其手旗。仍躍馬潰圓而出。少頃。得濟亦潰圍馳出。上命有大得濟入侍。上謂有大曰。今此追擊之擧。槪是試才之意。近來將臣。不閑馭馬。而卿等猶能馳突如此。況卿則向於華館送勅日。能截斷訓御兩營陣。今又善於馳騁。予庸嘉尙。自今須時習馳馬。無思自逸。可也。仍賜大豹皮一令。臚唱親受。又命得濟曰。雖失手旗。亦能潰圍。可謂功過相準。勿論。仍命拿入宣傳官李身敬。敎曰。向日棍汰。猶未懲改。今者號令節次之際。多不成樣。事當嚴棍。而姑且參恕。後勿如是。可也。仍拿出。上曰。諸臣各出就次。可也。少頃。乘馬進發。宣傳官啓稟鳴金吹打。至鼓巖前路。命左承旨李文源。馳詣永祐園奉審以來。至遞馬所。降馬乘駕轎。至弘化門外。命宣傳官李身敬。持標信解嚴。身敬未卽擧行。上至光政門外駐轎。命拿入身敬。敎曰。解嚴之命。關係師律。而汝之擧行。若是疎忽。所當棍汰。而被罪未久。今姑參酌。加承傳則汰去。卽爲拿出。可也。仍由貳極門還內。諸臣又口傳問安。答曰。知道。承史以下。以次退出。
정조 9년
行都承旨洪檢坐。左承旨趙瑍在外。右承旨徐龍輔坐直。左副承旨未差。右副承旨林濟遠在外。同副承旨洪文泳坐直。注書朴能源病一員未差。假注書洪義浩仕朴蓍壽仕直。事變假注書李宗烈仕。
정조 9년
陵幸翌日。王大妃殿惠慶宮中宮殿世子宮。奎章閣口傳問安。答曰。知道。
정조 9년
王大妃殿惠慶宮中宮殿世子宮。藥房口傳問安。答曰。知道。
정조 9년
大殿王大妃殿惠慶宮中宮殿世子宮。政院玉堂口傳問安。答曰。知道。
정조 9년
奎章閣提學吳載純。檢校直提學徐有防。直提學朴祐源。檢校直閣徐龍輔。檢校待敎尹行任啓曰。夙戒淸蹕。祗謁仙寢。竟日勞動。回鑾萬安。臣等不勝忻忭之忱。伏未審。夜間。聖體候。若何。敢此問安。答曰。知道。
정조 9년
藥房都提調徐命善。提調徐有隣。副提調洪秀輔啓曰。天氣淸朗。展禮順成。侵朝動駕。向暮還宮。伏未審。夜間。聖體。若何。勞動之餘。不瑕有損。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿慈宮氣候一樣。卿等不必入侍矣。
정조 9년
趙瑍。以都摠府言啓曰。今日入直內三廳武兼禁軍及軍兵等。中日習射。請出標信。傳曰。後日次爲之。
정조 9년
趙瑍。以禁衛營將官言啓曰。今日本營軍兵。日次私習云矣。敢啓。傳曰。知道。
정조 9년
趙瑍。以御營廳將官言啓曰。今日本廳軍兵。日次私習云矣。敢啓。傳曰。知道。
정조 9년
徐龍輔啓曰。新除授右承旨趙瑍。時在京畿楊州地。斯速乘馹上來事。下諭。何如。傳曰。依啓。
정조 9년
傳于洪文泳曰。同副承旨與輪對官入侍。
정조 9년
傳于洪文泳曰。左副承旨入侍。
정조 9년
承旨前望單子入之。洪檢鄭趾煥林濟遠落點。
정조 9년
徐龍輔啓曰。新除授都承旨洪檢。承牌來詣闕外。而以前任水原府使。方在解由未出中。何以爲之。敢稟。傳曰。勿拘。仍令入來謝恩。
정조 9년
洪文泳啓曰。新除授左副承旨鄭趾煥。時在洪忠道忠州地。右副承旨林濟遠。時在石城地。竝斯速乘馹上來事。下諭。何如。傳曰。許遞。前望單子入之。
정조 9년
傳于林濟遠曰。禮房承旨入侍。
정조 9년
傳于徐龍輔曰。今日問安入來有司堂上中。在闕人入侍。
정조 9년
洪文泳。以侍講院言啓曰。本院司書李書九。以親病。陳疏徑出。已過屢日。謂有情勢。不爲行公。卽爲牌招察任。何如。傳曰。允。
정조 9년
徐龍輔。以弘文館言啓曰。本館上番闕直。事甚未安。校理沈樂洙。旣有只推之命。卽爲牌招。以爲入直之地。何如。傳曰。允。
정조 9년
傳于洪文泳曰。坐直承旨入侍。
정조 9년
徐龍輔。以弘文館言啓曰。本館上番闕直。事甚未安。修撰金啓洛。副修撰兪漢敬。竝卽牌招。以爲推移姑陞入直之地。何如。傳曰。允。
정조 9년
傳于洪文泳曰。內吹兼內吹。依例施賞。
정조 9년
洪文泳。以兵曹言啓曰。依下敎。內吹螺赤及龍虎營兼內吹等處。木綿依例施賞之意。敢啓。傳曰。知道。
정조 9년
洪文泳。以兵曹言啓曰。今番幸行時。隨駕將校軍兵各差備等犒饋。依定奪。以乾物分給之意。敢啓。傳曰。知道。
정조 9년
洪文泳。以禁衛營言啓曰。隨駕本營將校軍兵等處。依定奪。乾犒饋磨鍊。分給之意。敢啓。傳曰。知道。
정조 9년
洪文泳。以禁衛營言啓曰。依傳敎。隨駕本營兼內吹三十名等處。木綿各二疋。依例施賞之意。敢啓。傳曰。知道。
정조 9년
洪文泳。以御營廳言啓曰。依傳敎。本廳兼內吹三十名等處。木綿各二疋式施賞之意。敢啓。傳曰。知道。
정조 9년
洪文泳。以御營廳言啓曰。本廳隨駕兼內吹及將校軍兵等處。依定奪。乾犒饋磨鍊。分給之意。敢啓。傳曰。知道。
정조 9년
洪文泳。以守禦廳言啓曰。今番隨駕招搖旗差備將校軍兵等犒饋。依傳敎。以乾物磨鍊。分給之意。敢啓。傳曰。知道。
정조 9년
洪文泳。以摠戎廳言啓曰。今番隨駕本廳招搖旗差備將校軍兵等犒饋。依傳敎。以乾物磨鍊。分給之意。敢啓。傳曰。知道。
정조 9년
洪文泳。以掌樂院提調徐有防言啓曰。因本院樂生李興麟上言。以爲渠祖樂師春芳。去丁亥年親蠶時。去己丑年內進宴時。去癸巳年外進宴時。俱以執事擧行。去戊戌年。英宗大王祔太廟時。又以執籌擧行。卽服六十年勤勞。又當三四次大事。而年今七十一歲。特降恩典。令該曹考例加資事判付內。詳考論理草記事。命下矣。取考本院謄錄。則春芳丁亥親蠶時。己丑癸巳兩年內外宴時。俱以執事隨行。戊戌祔太廟時。又以執籌差備擧行。果如上言內辭緣矣。前後大禮時。樂師之執事與執籌。非但渠一人。而俱未蒙恩資。則到今年久之後。渠獨稱冤。已無意義。且於昨年三殿上尊號時。以宗廟彩轝侍衛執拍。特承加資之典。則曾未幾何。又此呼籲。尤涉猥越。上言內辭緣置之。李興麟所當移法司懲治。而係是四件內事。自本院參酌科罪。何如。傳曰。允。
정조 9년
徐龍輔。以司饔院都提調提調意啓曰。因西部童蒙李德基爲其父興澤上言。判付內。伊時事。無以憑考之故。雖慮有似此效勞之人。不收用矣。旣聞之後。豈可置之猥濫。本役聞是飯監奠禮云。今廚院訪問草記。同役諸人姓名誰某詳問。則果以飯監兼奠禮。三年隨行云。伊時同役諸人。一一招問。則出待員役十人內一人。卽興澤。其餘六人已作故。泡匠金大成。不知存沒。庫城上咸貴昌。今方隨行於內官房直。園頭別監朴鳳瑞。今方隨行於營繕書員云。故招問本院守僕之伊時隨行。典祀廳庫直林枝茂爲名者。則以爲果如興澤所告云矣。敢啓。傳曰。知道。李興澤來歷根着及當初得差委折。更爲詳問草記。可也。